ભુજમાં નાગરોની વિશેષ વસતી ધરાવતો નાગર ચકલો એ માત્ર નાગર જ્ઞાતિ માટે જ નહીં પણ સમગ્ર ભુજ શહેર માટે વિશેષ મહત્વનું સ્થાન ધરાવે છે. આમ જોવા જાવ તો નાગર ચકલાની ભૌગોલિક સ્થિતિ કરતાં પણ તેની સીમાઓનો વ્યાપ વિશાળ હતો, કોટ વિસ્તારમાં ક્યાંય પણ રહેતા નાગર ગૃહસ્થને નાગર ચકલાના સરનામે લખેલ ટપાલ મળી જતી. નાગર ચકલોએ ભુજના કે ભુજ બહારથી આવતા નાગર ગૃહસ્થનું અનોખું મિલન સ્થાન બની રહેતું. નાગર ચકલામાં ઊભા રહો કે શહેરની કે બહારની આવતી વ્યક્તિ અચૂક મળી જાય. અબાલ વૃદ્ધ સૌ નાગરજનને નાગર ચકલાનું એક વ્યસન હતું. દિવસમાં એકવાર તો નાગર ચકલામાં આંટો માર્યા વગર ચેન ના પડે.